**Hora de la Plevna**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Colo-n Plevna şi-n redute

Stau păgânii mii şi sute

Stau la pândă tupilaţi

Ca zăvozi de cei turbaţi.

Las’ să şadă mari şi mici…

Trageţi hora, măi voinici!

Sus, în tabăra turcească

Dat-au tusea măgărească.

Răpciugoşii crunt tuşesc,

Cu ghiulele-n noi stropesc.

Las’ să crape, mici şi mari…

Trageţi hora, măi tunari!

Jos în vale, pe câmpie,

Başbuzuci de căsăpie

Şi cerchezi mereu cumpliţi

Rup cu dinţii din răniţi.

Las’ să rupă… rupe-i-aş!

Trageţi hora, călăraşi!

Ziua, noaptea, gloanţe plouă,

Tot pământu-i ud de rouă.

Nu e roua din senin,

Ci e sânge de creştin.

Las’ să ploaie ca din nori.

Trageţi hora, roşiori!

Iacă, mă! din parapete

Vine-o scroafă ca să fete

Opt godaci ş-un godăcel,

Tuşi cu râtul de oţel.

Las’ să fete mii de mii…

Trageţi hora, măi copii!

Ne-a veni şi nouă-odată

Zi de plată şi răsplată

Să-l aducem la aman

Pe Gaziul de Osman.

Vie! ura! la Balcani!

Trageţi hora, măi curcani!

Cât e negru, cât e soare,

Moartea şede pânditoare

Şi prin şanţuri şi prin râpi,

Şi tot bate din aripi.

Las’ să bată până mâni…

Trageţi hora, măi români!